પરંતુ આપણે સૌ જાણીએ છીએ કે ઈઝરાયેલ ઘણો બળુકો દેશ છે. માત્ર ૬૫ લાખની વસ્તી ધરાવતા એ દેશમાં દરેક નાગરિક રાષ્ટ્રવાદી છે અને તેથી જ આંતરરાષ્ટ્રીય સંબંધોની વાત હોય કે આરબ દેશો સાથેના ઝઘડાનો મુદ્દો હોય, તમામ ૬૫ લાખ ઈઝરાયેલીઓનો ત્યાંની સરકારને ટેકો હોય છે. યહુદી ખૂબ લડાયક પ્રજા છે અને એ કારણે જ તેના અસ્તિત્વના ૭૦ વર્ષમાં આજે એ દેશની ગણતરી વિકસિત દેશોમાં થાય છે. એ દેશ આખી દુનિયાને કૃષિ અને સંરક્ષણ ક્ષેત્રે દિશા બતાવી શકે છે. ભારત અને હિન્દુઓનો ઈતિહાસ યહુદીઓ અને ઈઝરાયેલ કરતાં વધારે જૂનો છે. હિન્દુઓએ પણ પાછલાં ૧૦૦૦-૧૨૦૦ વર્ષથી વિદેશી હુમલા સહન કર્યા છે. ભારત પણ ૭૦ વર્ષથી સ્વતંત્ર થયો છે. પણ યહુદીઓ અને હિન્દુઓ વચ્ચે મૂળભૂત તફાવત એ છે કે એ લોકો રાષ્ટ્રવાદને ગૌરવ માને છે અને આપણે ત્યાં રાષ્ટ્રવાદની ટીકા થાય છે. અમેરિકાએ જેરુસલેમમાં દૂતાવાસ શરૂ કર્યું ત્યારે તેના સમારંભમાં ઈઝરાયેલાના પ્રમુખ અને વડાપ્રધાન તો હાજર હતા જ, પરંતુ વિરોધપક્ષોના તમામ ટોચના નેતાઓ પણ ગૌરવભેર હાજર હતા. આપણે ત્યાં તફાવત એટલો છે કે આપણા વિરોધપક્ષના નેતાઓ પાકિસ્તાન જઈને ભારતની રાષ્ટ્રવાદી સરકારને કેવી રીતે હરાવવી તેની ચર્ચા કરે છે !